ابو مصعب الزرقاوی

**ابو مصعب الزرقاوی**  کا اصل نام احمد فضیل تھا۔ وہ 30 اکتوبر 1966ء کو اردن کے شہر زرقا میں پیدا ہوئے، جو فلسطینی مہاجرین کی بڑی آبادی پر مشتمل تھا۔ ان کا تعلق دریائے اردن کے مشرقی کنارے میں بسنے والے بدو قبیلے بنو حسن کی خلیلہ شاخ سے تھا۔ ان کے آبا و اجداد 1948ء میں اسرائیل کے قیام کے بعد اپنی زمینیں چھوڑ کر الزرقا میں پناہ گزین ہوئے۔ ۔ زرقاوی کی تعلیمات نے عراق اور شام سمیت دیگر علاقوں میں شدت پسندی کو ہوا دی اور داعش جیسی تنظیموں پر گہرا اثر ڈالا۔

## ابتدائی زندگی
الزرقاوی نے ایک غریب ماحول میں آنکھ کھولی، جہاں غربت اور ناانصافی عام تھی۔ وہ چار بھائیوں اور چھ بہنوں میں شامل تھے۔ 1984ء میں ان کے والد احمد نزال کی وفات کے بعد انھوں نے تعلیم ترک کر دی اور نوکری شروع کر دی۔ 1988ء میں انھوں نے فلسطینی عالم عبد اللہ عزام اور پروفیسر سیاف کی تقاریر سنیں، جنھوں نے نوجوانوں کو افغان جہاد میں شمولیت کی دعوت دی۔ اسی وقت انھوں نے افغانستان جانے کا فیصلہ کیا۔

## جہاد افغانستان
1989ء کے موسم بہار میں، ابو مصعب الزرقاوی پشاور پہنچے، جہاں ان کا جہادی نام "ابو محمد الغریب" رکھا گیا۔ اس وقت عبد اللہ عزام، جو وہابی جہادی آئیڈیالوجی کے اہم مبلغ تھے، نے انھیں میران شاہ کے راستے خوست کے پہاڑوں میں بھیج دیا، جہاں انھوں نے عسکری تربیت حاصل کی۔

### عسکری تربیت

1991ء میں، الزرقاوی نے جلال الدین حقانی کے ساتھ مل کر خوست کی فوجی چھاؤنی سے افغان کمیونسٹ فوج کو نکالنے میں اہم کردار ادا کیا۔ یہ وہ وقت تھا جب امریکا اور اقوام متحدہ افغان مجاہدین کو کابل کی کمیونسٹ حکومت کے ساتھ مفاہمت پر آمادہ کرنے کی کوشش کر رہے تھے، جب کہ افغان گروپوں میں اختلافات پیدا ہو چکے تھے۔
### حقانی کے ساتھ اتحاد

پاکستانی حکومت عرب مجاہدین کی واپسی کے لیے بھی سرگرم تھی۔ اسی دور میں پشاور میں ان کی ملاقات ایک فلسطینی عالم ابو محمد المقدسی سے ہوئی، جو مشرق وسطیٰ میں اسرائیل اور عرب حکومتوں کے دوستانہ تعلقات کے سخت مخالف تھے۔ المقدسی کا ماننا تھا کہ امریکا کے احکامات بجا لانے والی عرب حکومتوں کے خلاف مسلح بغاوت کی ضرورت ہے، جس کی الزرقاوی نے حمایت کی۔ تاہم، القاعدہ کا موقف اس وقت یہ تھا کہ پہلے اسرائیل اور امریکا کے خلاف مزاحمت کی جائے، بجائے اس کے کہ عرب حکومتوں کے خلاف بغاوت کی جائے۔

## اردن واپسی اور التوحید تنظیم کا قیام
جب القاعدہ کی قیادت سوڈان منتقل ہو گئی، تو 1993ء میں ابو مصعب الزرقاوی اور ان کے نئے رہنما ابو محمد المقدصی واپس اردن چلے گئے۔ وہاں انھوں نے "التوحید" کے نام سے ایک نئی تنظیم کی بنیاد رکھی، جس کا مقصد اردنی حکومت کے خلاف مسلح بغاوت کرنا تھا۔ تنظیم نے ہتھیار جمع کرنا شروع کیے تاکہ حکومت کے خلاف عسکری کارروائی کی جا سکے۔

## اوسلو معاہدہ کی مخالفت اور گرفتاری
13 ستمبر 1993ء کو اسرائیل اور پی ایل او کے درمیان "اوسلو معاہدہ" ہوا، جسے ابو مصعب الزرقاوی نے سختی سے مسترد کیا اور اس کے خلاف کھل کر سامنے آ گئے۔ 29 مارچ 1994ء کو اردنی حکومت نے ان کی مسلح سرگرمیوں اور امن معاہدے کی مخالفت کی بنا پر انھیں گرفتار کر لیا۔

## السوقہ جیل میں سختیاں اور شدت پسندی میں اضافہ
1995ء میں ابو مصعب الزرقاوی کو عمر قید کی سزا سنائی گئی اور انھیں عمان سے 85 کلومیٹر جنوب میں واقع السوقہ جیل بھیج دیا گیا، جو ایک ریگستانی علاقے میں واقع تھی۔ جیل میں ابو مصعب الزرقاوی کو انتہائی ظالمانہ سلوک کا سامنا کرنا پڑا، جس میں ان کے پاؤں کے ناخن نوچنا، جسم پر زخم لگا کر نمک چھڑکنا اور طویل قید تنہائی شامل تھی۔ السوقہ جیل میں چھ ہزار سے زائد قیدی موجود تھے، جن میں سے اکثر نے عرب-اسرائیل امن معاہدے کی مخالفت کی تھی۔

## فواد حسین سے ملاقات اور نظریاتی پختگی
السوقہ جیل میں اردنی صحافی فواد حسین بھی قید تھے، جو عرب-اسرائیل امن معاہدے پر تنقید کرنے کی وجہ سے قید تھے۔ جیل میں ان کی ملاقات ابو مصعب الزرقاوی سے ہوئی، جنھوں نے ان کے نظریات اور شدت پسندی کو قریب سے جانا۔ فواد حسین کے مطابق، جیل میں ہونے والے ظلم و ستم نے ابو مصعب الزرقاوی کو مزید سخت گیر بنا دیا۔ اس دوران، ابو مصعب الزرقاوی نے اپنے ساتھی فقیہہ الشاوش کی مدد سے قرآن مجید حفظ کیا اور عزم ظاہر کیا کہ "ہمیں اپنی قوم کی تقدیر اپنے خون سے لکھنی ہے"۔

## رہائی اور دوبارہ جہادی سرگرمیاں
1999ء میں اردن کے بادشاہ شاہ حسین کی وفات کے بعد ان کے بیٹے عبد اللہ دوم نے اقتدار سنبھالا اور عام معافی کے نتیجے میں ابو مصعب الزرقاوی کو جیل سے رہا کر دیا گیا۔ رہائی کے فوراً بعد الزرقاوی پشاور چلے آئے، لیکن ویزا کی میعاد ختم ہونے پر انھیں پشاور جیل جانا پڑا۔ کچھ ساتھیوں کی مدد سے ان کی رہائی ممکن ہوئی، جس کے بعد انھوں نے دوبارہ افغانستان کا رخ کیا اور وہاں جلال الدین حقانی کی مدد سے ہرات میں ایک عسکری تربیت کیمپ قائم کرنے کی اجازت حاصل کی۔

## القاعدہ سے روابط اور افغانستان میں سرگرمیاں
اسی دوران الزرقاوی کے القاعدہ کے ساتھ تعلقات مضبوط ہونے لگے، لیکن وہ تنظیم میں باقاعدہ شمولیت سے گریزاں تھے، کیونکہ ان کا نظریہ تھا کہ جس طرح طالبان نے افغانستان میں اسلامی حکومت قائم کی ہے، اسی طرح عرب مجاہدین کو بھی اپنے اپنے ممالک میں اسلامی حکومت کے قیام کے لیے جدوجہد کرنی چاہیے۔

دسمبر 2001ء میں جب امریکی فوج افغانستان میں داخل ہو چکی تھی، الزرقاوی قندھار چلے گئے، جہاں اسامہ بن لادن سے ملاقات کے بعد تورا بورا منتقل ہو گئے۔ وہاں سے انھوں نے فرار ہو کر خوست اور پھر شمالی وزیرستان کا رخ کیا۔ بعد ازاں، کوئٹہ کے راستے ایران داخل ہوئے اور گلبدین حکمت یار کی حزب اسلامی کی مدد سے 2003ء میں عراق پہنچے۔

## عراق میں القاعدہ کا قیام اور اہل تشیع پر حملے
2004ء میں القاعدہ کی قیادت کے ساتھ مذاکرات کے بعد، الزرقاوی نے اہل تشیع پر حملے بند کرنے کا فیصلہ کیا، جس کے بعد اسامہ بن لادن نے انھیں عراق میں القاعدہ کا امیر مقرر کیا۔

زرقاوی کو عراق میں مجاہدین کے مختلف گروپوں کو متحد کرنے، افغانستان، شام، اردن، کویت، مصر، سعودی عرب، لبنان اور ترکی کے نوجوانوں کو عسکری تربیت فراہم کرنے اور اسرائیل کے خلاف براہ راست تصادم کی تیاری کرنے کی ذمہ داری دی گئی۔

## نور الدین زنگی کی تحریک اور الزرقاوی کی فکر
2003ء میں، عراق میں امریکی قبضے کے دوران، ابو مصعب الزرقاوی کی شدت پسند آئیڈیالوجی واضح ہوئی۔ ان کے لیے نور الدین زنگی ایک آئیڈیل تھے، جنھوں نے 1148ء میں موصل کو اپنا مرکز بنا کر 1169ء تک شام اور مصر پر حکومت کی اور بعد میں صلاح الدین ایوبی نے ان کی وفات کے بعد یروشلم کو فتح کیا۔

الزرقاوی کو یقین تھا کہ کوئی بھی امن معاہدہ، جیسے کہ اوسلو معاہدہ، ان کے قبیلے بنو حسن کو ان کی کھوئی ہوئی زمین واپس نہیں دلوا سکتا، اس لیے انھوں نے نور الدین زنگی کی طرح دجلہ و فرات کی سرزمین میں تحریک مزاحمت کو منظم کرنے کا فیصلہ کیا۔ ان کا ماننا تھا کہ یروشلم پر حملہ اور فتح کسی اور نسل کا کام ہو گا، لیکن وہ مسلمانوں کے ساتھ ہونے والی ناانصافیوں کے خلاف مزاحمت کرتے رہیں گے، جب تک مسجد اقصیٰ واپس نہ مل جائے۔

## وفات
7 جون 2006ء کو ابو مصعب الزرقاوی عراق کے علاقے ہبیب میں ایک امریکی فضائی حملے میں ہلاک ہو گئے۔ ان کی موت کے بعد بھی ان کے نظریات پر مبنی تحریک، جسے "زرقاویت" کہا جاتا ہے، عراق، شام اور دیگر مسلم ممالک میں شدت پسند تنظیموں کی بنیاد رہی۔
## بیرونی روابط
* زرقاوی خصوصی ضمیمہ

زمرہ:1966ء کی پیدائشیں
زمرہ:2006ء کی وفیات
زمرہ:اردن کے قیدی اور زیر حراست افراد
زمرہ:اردنی زیر حراست اور قیدی شخصیات
زمرہ:اردنی شخصیات
زمرہ:اکیسویں صدی کے مجرمین
زمرہ:بیسویں صدی کے مجرمین
زمرہ:پاکستان میں اردنی تارکین وطن
زمرہ:حفاظ قرآن
زمرہ:داعش
زمرہ:شیعیت کے نقاد
زمرہ:عراق میں دہشت گردی
زمرہ:عمّانی شخصیات
زمرہ:فلم شدہ وفیات
زمرہ:مضامین مع صوتی تلفظ
زمرہ:امریکیت مخالف
زمرہ:سربراہان القاعدہ
زمرہ:فلسطینی نژاد اردنی شخصیات
زمرہ:اسلام پسند
زمرہ:بے وطن شخصیات
زمرہ:القاعدہ
زمرہ:مفرور
زمرہ:مسلم جوامع
زمرہ:قاتل
زمرہ:اردنی اسلام پسند
زمرہ:داعش کے اراکین
زمرہ:ارکان القاعدہ